Toe Jason eindelik ook in die beskuldigde bank inskuif, nes altyd netjies in ’n donker pak geklee, het hy vir die eerste rukkie strak voor hom gekyk. Maar toe die hofverrigtings begin en die regter met haar lang swart hare die opgesomde weergawe van die uitspraak begin lees, het Jason na die grond gestaar en byna nooit opgekyk nie.
“Die uitspraak is 258 bladsye lank,” het Salie-Hlope uitgewys maar verduidelik dat sy ’n opsomming van 38 bladsye in die hof sal lees.
Die inleiding van haar uitspraak het soos ’n roman begin en almal in die hof meegevoer. “Op ’n wintersoggend in Julie 2016, het die skokkende nuus van die dood van ’n gas by die Spier-hotel deur die gemeenskap geskeur en nuusberigte oor die wêreld heen aangegryp,” het sy begin lees.
Hoewel die gryskop-sakeman sy emosies diep weggesteek het, het joernaliste met groot oë vir mekaar begin kyk. Dit was baie duidelik wat besig was om te gebeur.
Ná die afloop van die verrigtinge is hy na die aanhoudingselle geneem en Jason se swaer, Paul Coughlan, wat ook die verrigtinge bygewoon het, het bloot sy kop geskud terwyl hy met Jason se prokureurs gepraat het.